Forslag til RÅDETS AFGØRELSE om godkendelse masterplanen for Shift2Rail /* COM/2014/0739 final - 2014/0354 (NLE) */





BEGRUNDELSE 1. BAGGRUND FOR FORSLAGET Rådets forordning (EU) nr. 642/2014 af 16. juni 2014 om oprettelse af fællesforetagendet Shift2Rail (herefter »S2R-forordningen«)[1] trådte i kraft den 7. juli 2014 og etablerede dermed formelt et nyt offentlig-privat partnerskab om forvaltning af forsknings- og innovationsaktiviteter til støtte for udviklingen af bedre jernbanetrafik i Europa. De stiftende medlemmer af fællesforetagendet Shift2Rail er anført i S2R-forordningen; de omfatter EU, som repræsenteres af Kommissionen, og følgende otte partnere fra jernbanesektoren: Alstom Transport, Ansaldo STS, Bombardier Transportation, Construcciones y Auxiliar de Ferrocariles, Network Rail, Siemens Aktiengesellschaft, Thales og Trafikverket. Der skal udvælges yderligere associerede medlemmer gennem en offentlig indkaldelse af medlemmer, som Kommissionen skulle sætte i værk, senest 3 måneder efter S2R-forordningens ikrafttræden. Shift2Rail har til formål at støtte målene i transporthvidbogen fra 2011[2] og at fremme overflytning af trafik fra mindre bæredygtige transportformer til jernbane ved at gøre banetransporten mere omkostningseffektiv og attraktiv. De innovative teknologier og løsninger, som Shift2Rail skal udvikle, demonstrere og validere, ventes at fordoble jernbanetransportsystemets kapacitet, nedbringe dets livscyklus­omkostninger med 50 % og mindske manglen på pålidelighed og punktlighed med 50 %. Fællesforetagendet vil også understøtte den europæiske jernbaneindustris førende position på verdensplan og dermed skabe arbejdspladser og øge eksporten. Fællesforetagendet Shift2Rail skal tilrettelægge og udarbejde en masterplan og sikre, at den gennemføres virkningsfuldt og effektivt i overensstemmelse med artikel 1, stk. 4, og punkt 2, litra a), i bilag I til S2R-forordningen. Denne masterplan bør være et fremadrettet dokument, der fastsætter en række højt prioriterede forsknings- og innovationsaktiviteter, som skal sætte gang i den langsigtede innovation i jernbanesektoren. I henhold til artikel 1, stk. 3, i bilag I til S2R-forordningen skal Shift2Rail-masterplanen struk­tureres omkring følgende fem temaområder, også kaldet »innovationsprogrammer« (»IP'er«): · IP1: omkostningseffektive og pålidelige tog, herunder højkapacitetstog og højhastig­hedstog · IP2: avancerede systemer til trafikstyring og kontrol · IP3: omkostningseffektiv og pålidelig højkapacitetsinfrastruktur · IP4: IT-løsninger, der gør jernbanetjenester attraktive · IP5: teknologi, der gør europæisk godstransport bæredygtig og attraktiv. 2. RESULTATER AF HØRINGEN AF DE BERØRTE PARTER OG AF KONSEKVENSANALYSER Den første udgave af masterplanen for Shift2Rail er udarbejdet af fællesforetagendet Shift2Rail i dets oprindelige sammensætning bestående af de stiftende medlemmer. Det foregik under Kommissionens ledelse og i samråd med Det Europæiske Jernbaneagentur og teknologiplatformen ERRAC (det europæiske rådgivningsorgan for jernbaneforskning). Under en række individuelle møder med sektorrepræsentanter og en offentlig høring, der blev holdt den 20. juni 2014 med deltagelse fra næsten 200 interessenter, har en lang række relevante parter fremsat bemærkninger, som også er indarbejdet i denne udgave af planen. Høringen viste, at den nuværende udgave af masterplanen er afbalanceret og har bred opbakning. Den 24. september 2014 godkendte fællesforetagendet Shift2Rails bestyrelse den første udgave af masterplanen for Shift2Rail. 3. JURIDISKE ASPEKTER AF FORSLAGET Forslaget går ud på at indhente Rådets godkendelse af masterplanen for fællesforetagendet Shift2Rail som led i den procedure, der er beskrevet i artikel 1, stk. 4, i bilag I til den S2R-forordningen. 2014/0354 (NLE) Forslag til RÅDETS AFGØRELSE om godkendelse masterplanen for Shift2Rail RÅDET FOR DEN EUROPÆISKE UNION HAR — under henvisning til Rådets forordning (EU) nr. 642/2014 af 16. juni 2014 om oprettelse af fællesforetagendet Shift2Rail, særlig artikel 1, stk. 4, i bilag I til denne forordning[3], under henvisning til forslag fra Europa-Kommissionen, og ud fra følgende betragtninger: (1) For at sætte gang i den langsigtede innovation i jernbanesektoren bør fællesfore­tagendet Shift2Rail i samråd med Det Europæiske Jernbaneagentur og teknologiplatformen ERRAC (det europæiske rådgivningsorgan for jernbaneforsk­ning) oprette og udarbejde en masterplan for Shift2Rail. (2) Masterplanen for Shift2Rail bør udpege de centrale prioriteter og den væsentlige operationelle og teknologiske innovation, der er påkrævet fra alle berørte parter for at opfylde de mål for fællesforetagendet Shift2Rail, der er anført i artikel 2 i forordning (EU) nr. 642/2014. (3) Masterplanen for Shift2Rail bør være præstationsdrevet og struktureres efter et begrænset antal centrale temaområder, også kaldet innovationsprogrammer, jf. artikel 1, stk. 3, i bilag I til forordning (EU) nr. 642/2014. (4) Den udgave af masterplanen for Shift2Rail, som bestyrelsen godkendte den 24. september 2014, og hvori omfattende bidrag fra relevante interessenter er indarbejdet, udgør grundlaget for den indkaldelse af associerede medlemmer, som Kommissionen iværksatte den 6. oktober 2014 i overensstemmelse med artikel 4, stk. 2, i bilag I til forordning (EU) nr. 642/2014, og for udarbejdelsen af fællesforetagendet Shift2Rails arbejdsplan — VEDTAGET DENNE AFGØRELSE: Eneste artikel Den strategiske masterplan for fællesforetagendet Shift2Rail godkendes. Udfærdiget i Bruxelles, den […]. På Rådets vegne Formand [1] EUT L 177 af 17.6.2014, s. 9. [2] Kommissionens hvidbog »En køreplan for et fælles europæisk transportområde – mod et konkurrencedygtigt og ressourceeffektivt transportsystem«, (KOM(2011) 144 endelig). [3] EUT L 177 af 17.6.2014, s. 9.